**АКАФИСТ СВЯТОМУ ПРОРОКУ И**

**ЦАРЮ ДАВИДУ, ПСАЛМОПЕВЦУ**

***Кондак 1***

**И**збранный Богом на служение пророческое, подвигами твоими Творца и Господа прославивый, промысел благий о спасении рода человеческаго явивый, святостию жития твоего просиявый; псалмы твоими хвалу Царю Небесному воздавый; похвальная восписуем ти, преславный царю Давиде. Ты же, яко имеяй дерзновение велие у Милосерднаго Господа, предстательством твоим небесным выну помогай нам, да зовем ти: Радуйся, святе Давиде, богоизбранный Царю и всеславный пророче.

***Икос 1***

**А**нгелов Творец избра тя от колена Иудина и дома Иесеева в цари народу своему и благодатию пророческою наполни тя, да воспоеши во псалмех величие, милосердие и премудрость Создателя нашего и промысла Его благаго о спасении нашем образ и обетование явиши. Мы же, дивящеся таковому о тебе благоизволению Божиему, вопием ти сице:

Радуйся, избранниче Божий, присный о душах наших молитвенниче предивный;

радуйся, по Слову Вседержителя в прародители по плоти Сыну Божию приуготованный.

Радуйся, Израиля ветхаго благословение;

радуйся, Церкви Христовой, Израиля новаго, молитвенное предстательство.

Радуйся, всех приходящих к тебе благодатию озаряющий;

радуйся, благия желания наша исполняющий.

Радуйся, всякую печаль от нас удаляющий;

радуйся, всех чтущих память твою пред Богом поминающий.

Радуйся, святе Давиде, богоизбранный Царю и всеславный пророче.

***Кондак 2***

**В**идя Премудрый Господь наш нечестия царя Саула, повеле пророку своему Самуилу пойти в дом отца твоего Иесея и помазати единаго от осьми сынов его в новые царие Израильстии; тем же, святе Давиде, помазания елея от руки Провозвестника Божия восприявше, воспел еси Всемилостивому Богу нашему: Аллилуия.

***Икос 2***

Разумом богоблагодатным просвещен был еси, прехвальне Давиде, от юности твоея, яко закон Господень от пророка Моисея Израилю данный усердно исполнял еси, дни отрочества твоего во трудех и молитвах проводил еси, созерцая величие творения Божия, хвалу Создателю возносил еси. Мы же, воспевая ныне таковое благочестие и благоразумение твое, взываем ти сице:

Радуйся, от младенчества сердце твое Господеви предавый;

радуйся, от юности разум твой Божиею премудростию напитавый.

Радуйся, от созерцания творения ум твой ко Творцу возносивый;

радуйся, красоту и величие Божия творения воспевый.

Радуйся, отцу земному доброчестно послуживый;

радуйся, от дней отрочества твоего Царю Небесному угодивый.

Радуйся, о чадех наших ко Господу теплое моление;

радуйся, родителей и наставников в благочестии утверждение.

Радуйся, святе Давиде, богоизбранный Царю и всеславный пророче.

***Кондак 3***

**С**ила и благодать Всесвятаго Духа чудесно помогаше ти, всехвальне Давиде, во всех благих начинаниях твоих; многое великое и славное даровано бысть тебе от Всемогущего Бога: дар песенный, высокия добродетели, земное величие и небесное увенчание, на враги и супостаты одоление, и любы велия народа к тебе; ты же за вся сия благодеяния воспевал еси Вседержителю: Аллилуия.

***Икос 3***

**И**муще смущение велие от духа злаго воздвизаемое, Саул царь повеле отыскати мужа в игре на гуслех искуснаго, дабы оный умирил есть дух царев, благодати не имущий. Ты же, угодниче Божий, по повелению царевому стада своя оставил еси, в чертози царстии вселился еси и утешение игрою своею царю израильскому приносил еси. Мы же, таковое твое благочестие и искусство похваляюще, зовем ти таковая:

Радуйся, воле царя земнаго внявый и верно ему послуживый;

радуйся, скорби и недуги его душевныя благодатно исцелявший.

Радуйся, послушанию истинному нас научаяй;

радуйся, духа злобы и буйства от нас удаляяй.

Радуйся, страстьми одержимых от погибели спасающий;

радуйся, от искушений бесовских и падений греховных избавляющий.

Радуйся, сострадати страждующим нас научающий;

радуйся, теплотою любви твоея нас согревающий.

Радуйся, святе Давиде, богоизбранный Царю и всеславный пророче.

***Кондак 4***

**Б**уря превеликаго нашествия филистимлянскаго потрясе землю Израильскую, обаче не возможе поколебати веры твоея, святе Давиде, во Всемогущего Господа. Тем же, верою велиею твоею укрепляем, не убоялся еси идти супротив Голиафа, грознаго воеводы филистимлянскаго, и победивши онаго, возблагодарил еси Творца нашего. Людие же израильстии о победе твоей радующиеся, воспеша Богу: Аллилуия.

***Икос 4***

**С**лыша, премудре Давиде, от людей израильстих пение хвалебное: “Саул тысячи победи, Давид же десятки тысяч” смутился еси зело и в смирении сердца твоего гласом внутренним возносил еси хвалу Вседержителю. Мы же, победу твою, верою совершенную, и смирение твое восхваляюще, вопием ти сице:

Радуйся, все упование твое на Господа возлагавый;

радуйся, яко выну Господа пред собою зревый.

Радуйся, земли своея мужественный защитителю;

радуйся, наветов вражиих мудрый разорителю.

Радуйся, любовию и благодарением от народа твоего почтенный;

радуйся, от сына царева, Ионафана благочестиваго, дружбою одаренный.

Радуйся, от царя Саула, зависти ради, гонения претерпевый;

радуйся, от Господа сил венец за веру и благочестие приемый.

Радуйся, святе Давиде, богоизбранный Царю и всеславный пророче.

***Кондак 5***

**Б**ожественным Духом просветися сердце твое, святе Давиде, егда в гонении Сауловом супротив тебя воздвигнутом, многия скорби с кротостию и смирением притерпел еси, миролюбия и любви ко врагом своим преисполнился еси и все упование твое на всеблагаго Господа возложивши, непрестанно воспевал еси Вседержителю: Аллилуия.

***Икос 5***

**В**идя очами веры сердце Саулово супротив тебя всяческих зол исполненное, не возроптал еси, святе Давиде, на царя неразумнаго, но все упование свое на Господа Бога Твоего возлагая, невредим пребыл еси. Мы же, добродетели твоя высокия и велию веру твою похваляюще, зовем ти:

Радуйся, живый в помощи Вышняго, Десницею Его сохраняемый;

радуйся, крилами ангельскими на всех путех твоих ограждаемый.

Радуйся, Богом вразумляемый и вспомоществуемый;

радуйся, скорби и испытания в богатстве духа претерпевый.

Радуйся, в терпении и смирении нас укрепляющий;

радуйся, друг друга тяготы носити нас научающий.

Радуйся, на милость Господню уповати наставляющий;

радуйся, за вся Творца благодарити подвизающий.

Радуйся, святе Давиде, богоизбранный Царю и всеславный пророче.

***Кондак 6***

**П**роповедника добрых дел явил еси себе, богоблаженне пророче Давиде, ты бо ревнуя о чистоте веры , потщался еси труды многими лукавыя нравы и обычаи нечестивых сынов исправити, боговедению и благочестию научал еси ближних твоих, паче же образом жития своего наставляя на путь спасения, да вопиют вси Спасителю Богу: Аллилуия.

***Икос 6***

**В**озсиял еси паче солнца не токмо земли израильстей, но и временам грядущим, егда во граде Хевроне при стечении дванадесяти колен израилевых помазан был еси на царство и славою велиею и обильным Божиим благословением преукрасился еси. Мы же, сему дивящеся, воспеваем ти сице:

Радуйся, помазаниче Господень благоговейный;

радуйся, Богом на служение царское призванный.

Радуйся, служение сие со страхом Божиим совершивый;

радуйся, могущество и славу державы твоея укрепивый.

Радуйся, о благе народа попечение велие имевый;

радуйся, многия скорби за люди своя претерпевый.

Радуйся, милостивый и кроткий повелителю;

радуйся, стран и народов христианских небесный покровителю.

Радуйся, святе Давиде, богоизбранный Царю и всеславный пророче.

***Кондак 7***

**Х**отяй благочестно и праведно управляти народом израильским, разумел еси, яко не токмо путие державы твоея но и «сердце царево в руце Господней есть», во всем выну упование на Бога возлагал еси, ведая, яко токмо Богом «царие царствуют и правителие узаконяют правду». Сего ради возвеличи тя Господь паче иных сынов израильских и сопричте к лику велиих святых Своих. Мы же, сия поминающе, вопием Прославльшему тя Господу: Аллилуия.

***Икос 7***

**Н**оваго Ноя, строителя спасения и созидателя царствия израильского, яви тя Господь, егда по воле Божией, собрал еси войско на гору Сионскую и град Иерусалим присовокупил еси к державе твоей. И бысть град сей стольным градом царствия твоего и со дней тех почила велия благодать Божия на месте сем. Мы же, тебе, царю боголюбивому, таковыя похвалы от усердия нашего приносим:

Радуйся, царю святый, выну волю Господню творивый;

радуйся, сосуде домостроительства Божия предивный.

Радуйся, Богом званный на дела великия и преславныя;

радуйся, воине всечестный и воеводо доброхвальный.

Радуйся, достойно покланятися Творцу научающий;

радуйся, Бога любити и волю Его творити нас подвизающий.

Радуйся, ходити в заповедех Господних наставляющий;

радуйся, от сетей вражиих верных избавляющий.

Радуйся, святе Давиде, богоизбранный Царю и всеславный пророче.

***Кондак 8***

**С**транствие земное совершая, на Создателя упование твое возложил еси, аще и прикоснулся еси к скверне греховней, покаянием душу твою обновил и воскресил еси. Мы же молим тя, святе Давиде, молися и ныне Всещедрому Богу, да ниспошлет благодать покаяния всем заблудшим чадом Небеснаго Отца и от греха к отеческому дому востекших , сподобит купно с тобою во веки благодарственно пети Ему: Аллилуия.

***Икос 8***

**В**есь исполнен бысть Духа Святаго пророк Нафан, егда пришедщи в чертоги твоя, во гресех твоих тя обличил есть. Ты же, богодуховным его словесам внимая, горькими слезами твоими оплакал еси злыя деяния твоя, вопия: «Помилуй мя, Боже, по велицей милости Твоей и по множеству щедрот Твоих очисти беззаконие мое». Господь, видя велие и совершенное покаяние твое, прости тя и дары благодати Своея паки ти возврати. Мы же, Господа нашего, дивнаго в милосердии Своем, славословим и тебе таковыя похвалы восписуем:

Радуйся, богоугодному покаянию нас премудро научающий;

радуйся, от пристрастий греховных нас исцеляющий.

Радуйся, от похотей и страстей плотских нас отвращающий;

радуйся, в вере и благочестии нас утверждающий.

Радуйся, кающихся грешников со Христом примиряющий;

радуйся, приходящих к тебе от рабства диаволу свобождающий.

Радуйся, дух любви к ближним в сердцах наших воскрешающий;

радуйся, милосердие Божие к нам приклоняющий.

Радуйся, святе Давиде, богоизбранный Царю и всеславный пророче.

***Кондак 9***

**В**сем требующим помощи твоея усердно благотворил еси, царю святый, и зело милосердствовал еси о нищих и убогих, и никто же отхождаше от лица твоего неутешенным. Призри же и на нас, пророче преславный Давиде, благосердием твоим, и от ран греховных исцеление подаждь нам молитвами твоими, да благодарственно поем Господеви: Аллилуия.

***Икос 9***

Вития многовещанныя не возмогут по достоянию воспети подвиги и труды твоя, всехвальный пророче Божий Давиде, яже подъял еси славы Божия и нашего спасения ради: Божественною истиною просветил еси народ твой; град Иерусалим во исполнение грядущего Промысла Божиего воздвигл и преукрасил еси и собрание псалмов твоих оставил нам еси, ими же и мы ныне просвещаеми, благодарим тя за велия труды твоя и приносим ти похвалы сия:

Радуйся, о грядущем воплощении Христа возвестивый;

радуйся, об искупительных страданиях Его вещавый.

Радуйся, сокровище премудрости чадом Божиим явивый;

радуйся, им род христианский во истине Божественней утвердивый.

Радуйся, в неизреченной славе Творца мира созерцающий;

радуйся, во благоухании святыни присно почивающий.

Радуйся, о Спасении нашем Спасителя умоляющий;

радуйся, милость Богородицы к нам преклоняющий.

Радуйся, святе Давиде, богоизбранный Царю и всеславный пророче.

***Кондак 10***

**С**пасение рода человеческаго устрояя Всемилосердный Создатель наш возвести ти, святе Давиде, яко из дома твоего Мессия изыдет. Мы же, ведуще исполнение обетования сего, яко чрез Преблагословенную Богородицу и Приснодеву Марию, дщи твою, воплотился есть Спаситель наш, со умилением сердец во благодарении суще, Всемудрому Богу воспеваем: Аллилуия.

***Икос 10***

**С**теною молитв твоих небесных, святый царю и пророче Давиде, сохрани и огради нас от искушений врага рода человеческаго, ищущего вечной погибели нашей, вемы бо вемы, яко много может молитва твоя пред лицем Христа Бога нашего, Его же молити не престай о всех нас, с любовию тя почитающих и вопиющих:

Радуйся, с Богородицею Мариею и Предтечею Иоаном у престола Христова вечно предстоящий;

радуйся, купно с праведными богоотцы Иоакимом и Анною славу Богу воспевающий.

Радуйся, бедным отраду и вспоможение дарующий;

радуйся, богатых к милосердию и благотворению подвизающий.

Радуйся, от пристрастия к земным богатствам нас отвращающий;

радуйся, богатства нетленныя искати нас побуждающий.

Радуйся, нечистивых и душетленных обычаев неуклонный искоренителю;

радуйся, кротких и благих нравов благоискусный насадителю.

Радуйся, святе Давиде, богоизбранный Царю и всеславный пророче.

***Кондак 11***

**П**ение всеумиленное приносим ти, царю и пророче Давиде. Ты же, со Ангельскими лики славу Божию воспевая, не забуди и нас недостойных, дабы и нам спасение душ наших улучивше, с тобою вкупе пети Богу: Аллилуия.

***Икос 11***

**С**ветозарный светильник души твоея имея выну горящим, за вся, иже ниспосла ти Господь, благодарил еси Создателя нашего, в испытаниях и печалях укрепившаго и милостию Своею обильно тя одарившаго. Тем же, и скорби старости твоея, неразумными сынами и поддаными твоими супротив тя воздвигнутыя, со смирением и упованием на Владыку всяческих претерпел еси. Ныне же молим тя, угодниче Божий, научи нас за вся Творца нашего благодарити и приими от нас славословия сия:

Радуйся, злато, в горниле скорбей очищенное;

радуйся, древо, при источниках вод насажденное.

Радуйся, тленную славу земную ни во что же вменивый;

радуйся, волю свою всецело в волю Божию предавый.

Радуйся, от плевел ненависти сердца наша очищающий;

радуйся, светом любве нелицемерныя нас озаряющий.

Радуйся, от уныния и отчаяния нас избавляющий;

радуйся, от малодушия и маловерия нас исцеляющий.

Радуйся, святе Давиде, богоизбранный Царю и всеславный пророче.

***Кондак 12***

**Б**лагодатию Божиею укрепляем и подвизаем, путь жития земнаго совершив, святе Давиде, сном смертным почил еси и к Богу со упованием преставился еси, тем же святое успение твое славяще, молим тя, пророче святый, егда же и мы сном смертным усыпати начнем, умоли Господа кротко душу нашу от тела отделити и бесовския власти ю избавити, спасения вечнаго нас удостоити, да зовем Господеви в радости святых: Аллилуия.

***Икос 12***

**П**оюще Богу песнь благодарения, радуемся о тебе, богоблаженне царю Давиде, яко вся полезная нам даруеши, тобою бо пагуба отгоняется, здравие улучается, мир и благостроение водворяется, понеже бо на небесех присно ходатайствуеши о нас, взывающих ти сице:

Радуйся, всех приходящих к тебе благодатию Божиею озаряющий;

радуйся, телес наших богодарованное врачевание.

Радуйся, о душах наших благоприятное предстательство;

радуйся, молитвами твоими от напрасныя смерти нас избавляющий.

Радуйся, труды наша на пути спасения облегчающий;

радуйся, ко творению дел благих всех нас подвизающий.

Радуйся, на земные скорби и печали наша призирающий;

радуйся, радости духовныя нас исполняющий.

Радуйся, святе Давиде, богоизбранный Царю и всеславный пророче.

***Кондак 13***

**О**, святый угодниче Божий, царю и пророче Давиде, приими малое сие моление наше, от любве душевныя тебе возносимое и умоли Всеблагаго и Всемилостиваго Творца нашего избавити нас от всякаго зла и напасти, да благочестне в веце нынешнем поживем и блаженство живота вечнаго молитвами твоими обрящем, о тебе благодарственно воспевающе Господеви: Аллилуия. Аллилуия. Аллилуия.

***Этот Кондак читается трижды.***

***Икос 1***

**А**нгелов Творец избра тя от колена Иудина и дома Иесеева в цари народу своему и благодатию пророческою наполни тя, да воспоеши во псалмех величие, милосердие и премудрость Создателя нашего и промысла Его благаго о спасении нашем образ и обетование явиши. Мы же, дивящеся таковому о тебе благоизволению Божиему, вопием ти сице:

Радуйся, избранниче Божий, присный о душах наших молитвенниче предивный;

радуйся, по Слову Вседержителя в прародители по плоти Сыну Божию приуготованный.

Радуйся, Израиля ветхаго благословение;

радуйся, Церкви Христовой, Израиля новаго, молитвенное предстательство.

Радуйся, всех приходящих к тебе благодатию озаряющий;

радуйся, благия желания наша исполняющий.

Радуйся, всякую печаль от нас удаляющий;

радуйся, всех чтущих память твою пред Богом поминающий.

Радуйся, святе Давиде, богоизбранный Царю и всеславный пророче.

***Кондак 1***

**И**збранный Богом на служение пророческое, подвигами твоими Творца и Господа прославивый, промысел благий о спасении рода человеческаго явивый, святостию жития твоего просиявый; псалмы твоими хвалу Царю Небесному воздавый; похвальная восписуем ти, преславный царю Давиде. Ты же, яко имеяй дерзновение велие у Милосерднаго Господа, предстательством твоим небесным выну помогай нам, да зовем ти: Радуйся, святе Давиде, богоизбранный Царю и всеславный пророче.

**Молитва праведному царю Давиду**

**О**, прехвальный и пречудный пророче Божий Давиде! Услыши нас, грешных и непотребных, в час сей предстоящих пред святою твоею иконою и усердно прибегающих к ходатайству твоему. Моли о нас Человеколюбца Бога, да подаст нам дух покаяния и сокрушения о гресех наших и всесильною Своею благодатию да поможет нам оставити пути нечестия, приспевати же во всяком деле блазе, да укрепит нас в борьбе со страстьми и похотьми нашими; да всадит в сердце наше дух смирения и кротости, дух братолюбия и незлобия, дух терпения и целомудрия, дух ревности к славе Божией и спасению ближних. Упраздни молитвами твоими, пророче, злыя обычаи мира, паче же погибельный и тлетворный дух века сего, заражающий христианский род неуважением к Божественней Православней вере, к уставам святыя Церкви и к заповедем Господним, непочтением к родителем и влаcтем предержащим, и низвергающий людей в бездну нечестия, развращения и погибели. Отврати от нас, пречудне пророче, предстательством твоим праведный гнев Божий, и избави вся грады и веси царства нашего от бездождия и глада, от страшных бурь и землетрясений, от смертоносных язв и болезней, от нашествия врагов и междоусобныя брани. Укрепи твоими молитвами православных людей, благопоспешествуй им во всех благих деяниих и начинаниях к водворению мира и правды в державе их. Пособствуй Всероссийкому Христолюбивому воинству во бранех со врагами нашими. Испроси, пророче Божий, от Господа пастырем нашим святую ревность по Бозе, сердечное попечение о спасении пасомых, мудрость в учении и управлении, благочестие и крепость во искушениих, судиям испроси нелицеприятие и безкорыстие, правоту и сострадание к обидимым, всем начальствующим попечение о подчиненных, милость и правосудие, подчиненным же покорность и послушание ко властем и усердное исполнение своих обязанностей; да, тако в мире и благочестии поживше в сем веце, сподобимся причастия вечных благ в Царствии Господа и Спаса нашего Иисуса Христа, Емуже подобает честь и поклонение, со Безначальным Его Отцем и Пресвятым Духом, во веки веков. Аминь.